Diari Oficial de la Generalitat Valenciana


Sumari del DOGV 5286, del 22-06-2006 (2006/7146)

ORDE de 16 de maig de 2006, de la Conselleria de Cultura, Educació i Esport, per la qual es convoca un concurs públic per a la concessió de beques de formació de personal tècnic per a la catalogació de fons aliens als de la Biblioteca Valenciana.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5286

Data del DOGV
:   22-06-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/7146


Data del document
:   16-05-2006

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * Biblioteca Valenciana Nicolau Primitiu
    * suport econòmic
    * ajuda pública
    * assignació per estudis
    * biblioteca
    * professió de la informació
    * catàleg

ORDE de 16 de maig de 2006, de la Conselleria de Cultura, Educació i Esport, per la qual es convoca un concurs públic per a la concessió de beques de formació de personal tècnic per a la catalogació de fons aliens als de la Biblioteca Valenciana. [2006/7146]  
La riquesa de fons bibliogràfics de la Comunitat Valenciana suposa una inversió constant en la catalogació de biblioteques públiques o privades que conserven fons d'interés. El Catàleg Col·lectiu de Patrimoni Bibliogràfic Valencià es realitza amb fons patrimonials impresos que comprenen des del període incunable fins al segle xix. No obstant això, la riquesa de la Comunitat Valenciana exigeix actuacions en altres àmbits per poder inventariar i difondre el nostre patrimoni. Per això, la formació de personal tècnic bibliotecari és imprescindible per a poder comprendre altres àmbits del patrimoni bibliogràfic.  
Fent ús de les facultats que em confereix l'article 35 de la Llei 5/1983, de 30 de desembre, de Govern Valencià,  
ORDENE  
Primer  
Convocar un concurs públic per a la concessió de beques de formació de personal tècnic per a la catalogació de fons aliens als de la Biblioteca Valenciana, en els centres següents:  
. Biblioteques de l'IES .Pere Maria Orts. de Benidorm (una beca).  
. Centres de titularitat privada amb fons musicals manuscrits de la província de València (tres beques).  
Així mateix s'aproven les bases per què es regeix esta convocatòria, incloses com a annex I, i els models de sol·licitud per a les esmentades beques, inclosos com a annex II, i de la fitxa de manteniment de tercers, com a annex III.   
Segon  
Les beques es concediran a càrrec de l'aplicació pressupostària 60.25.33.617.99, línia de codi comptable T5952000, i per un import màxim de 24.000 euros del pressupost de la Generalitat per a l'any 2006.  
DISPOSICIONS FINALS  
Primera  
Es delega en el director general del Llibre i Biblioteques la facultat de resoldre la concessió d'estes beques i se l'autoritza, en l'àmbit de les seues competències, a adoptar les mesures necessàries per al desenvolupament i l'aplicació d'esta orde.   
Segona  
La present orde produirà efectes des del dia de la publicació en el Diari Oficial de la Generalitat.  
De conformitat amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà interposar un recurs potestatiu de reposició o directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant del conseller de Cultura, Educació i Esport en el termini d'un mes des de l'endemà de la publicació.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos des de l'endemà de la publicació.   
València, 16 de maig de 2006  
El conseller de Cultura, Educació i Esport,  
ALEJANDRO FONT DE MORA TURÓN  
ANNEX I  
Bases del concurs públic per a la concessió de beques de formació de personal tècnic per a la catalogació de fons aliens als de la Biblioteca Valenciana.  
Primera  
L'objecte d'esta convocatòria és la concessió de quatre beques de formació de personal tècnic de biblioteques per a la catalogació de fons aliens als de la Biblioteca Valenciana.  
Segona  
La duració de cadascuna de les beques és de sis mesos, i l'import total és de 6.000 euros.  
Estes beques són incompatibles amb d'altres que pogueren concedir-se per a la mateixa o semblant activitat i amb qualsevol tipus de relació laboral que supere les 15 hores de treball setmanal.   
En la sol·licitud, els aspirants hauran de triar obligatòriament entre l'opció de les províncies d'Alacant o de València. En l'adjudicació de les beques de cada província i en la configuració de la llista d'espera corresponent s'hi tindran en compte únicament els aspirants que hagen optat per ella.   
Tercera  
Les beques objecte d'esta convocatòria s'adjudicaran mitjançant un concurs entre els diversos aspirants, que reunisquen els següents requisits i els acrediten documentalment:   
a) Tenir la nacionalitat de qualsevol estat membre de la Unió Europea i amb veïnatge administratiu en qualsevol municipi de la Comunitat Valenciana.   
b) Ser llicenciats en Documentació, diplomats en Biblioteconomia i Documentació o llicenciats en Humanitats amb coneixements de biblioteconomia.  
c) En el cas de sol·licitar una beca per a la catalogació de fons musicals, s'haurà d'aportar el certificat oficial d'haver cursat ensenyances de caràcter musical.  
d) No podran obtenir la condició de beneficiaris els sol·licitants que incórreguen en algun dels casos previstos en l'article 13 de la Llei 38/2003, de 17 de novembre, General de Subvencions.   
No podran obtenir la condició de beneficiaris els sol·licitants que, en el moment que acabe el termini de presentació de la sol·licitud, no es troben al corrent de les obligacions tributàries i amb la Seguretat Social.   
Quarta   
1. Les sol·licituds han d'adreçar-se a la Direcció General del Llibre i Biblioteques de la Conselleria de Cultura, Educació i Esport, i podran presentar-se en el Registre General de la Conselleria de Cultura, Educació i Esport o per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En este últim cas, es recomana al sol·licitant remetre un fax a l'òrgan gestor de la convocatòria (Direcció General del Llibre i Biblioteques. Biblioteca Valenciana, número 489 777 417) en el qual s'indique el número i la data d'entrada en el Registre.   
2. El termini de presentació de sol·licituds serà de vint dies hàbils comptats a partir de l'endemà de la publicació de la present convocatòria en el Diari Oficial de la Generalitat.   
3. Les sol·licituds hauran d'anar acompanyades de la documentació següent:   
a) Certificat acadèmic personal que acredite haver aconseguit la titulació requisit de la convocatòria i on consten les qualificacions obtingudes i el nombre de convocatòries per assignatura.   
b) Curriculum vitae.   
c) Certificat d'empadronament.   
d) Tota la documentació que jutge pertinent adjuntar-hi com a mèrit personal. En cas de treballs realitzats o publicats, caldrà adjuntar-ne una còpia.   
e) Fotocòpia del DNI.  
f) Imprés d'alta de tercers, que apareix com a annex III de la present orde, emplenat com cal.   
g) Declaració responsable de no incórrer en les prohibicions per a obtenir la condició de beneficiari.  
h) Certificat d'estar al corrent de les obligacions tributàries i amb la Seguretat Social.  
4. Tota la documentació haurà de presentar-se en documents originals o en fotocòpies compulsades correctament. La documentació que no complisca estos requisits no serà tinguda en compte a l'hora de baremar l'expedient personal del sol·licitant.   
5. Si la sol·licitud no reunix els requisits i els documents que s'indiquen en esta base, es requerirà l'interessat que, en un termini de deu dies hàbils, esmene la falta o adjunte els documents preceptius, amb indicació que, si així no ho fera, es tindrà en compte a l'hora de dictar la resolució i es considerarà que desistix de la sol·licitud, d'acord amb l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Cinquena  
1. L'òrgan competent per a l'ordenació i la instrucció d'esta orde serà la Direcció General del Llibre i Biblioteques.  
2. Per a la valoració dels mèrits dels sol·licitants es constituïx una Comissió Qualificadora integrada per:   
. President: cap del Servici de Patrimoni Bibliogràfic de la Biblioteca Valenciana.   
. Vocals: cap del Departament de Documentació i Comunicació de l'IVM; cap de la Secció de Control Bibliogràfic i Normalització de la Biblioteca Valenciana; cap de la Secció d'Informació Bibliogràfica i Difusió de la Biblioteca Valenciana.   
. Secretari: cap de la Secció d'Extensió Bibliotecària, amb veu i vot.   
3. La Comissió Qualificadora elaborarà la seua proposta en el termini de 75 dies hàbils, comptats a partir del dia següent de l'acabament del termini de presentació d'instàncies, i disposarà de facultats per a realitzar per mitjà dels seus membres totes les comprovacions que considere necessàries per a la qualificació dels mèrits adduïts, així com la realització d'una prova pràctica o una entrevista, si és el cas i ho considera oportú.   
Una vegada finalitzada la valoració dels expedients de cadascun dels aspirants, la Comissió Qualificadora elevarà la corresponent proposta al director general del Llibre i Biblioteques, qui resoldrà per delegació l'adjudicació de les beques. La resolució es publicarà en el Diari Oficial de la Generalitat.   
Així mateix, la Comissió Qualificadora podrà formular una proposta en el sentit que siguen declarades desertes les beques de col·laboració si, al seu parer, no hi haguera concursants amb mèrits suficients per a l'adjudicació.   
4. Si en el termini de quatre mesos des que produïsca efectes la present orde, els interessats no hagueren rebut la notificació de la resolució per part de l'òrgan competent, s'entendrà que les sol·licituds formulades pels interessats són desestimades, amb la resolució prèvia que haurà de ser dictada en els termes de l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
Sisena  
La valoració de les sol·licituds presentades i la selecció dels becaris que caldrà proposar al director general del Llibre i Biblioteques, serà realitzada per la Comissió Qualificadora tenint en compte les següents condicions i criteris:  
1. S'avaluarà les condicions de mèrit justificades correctament que hagen aportat, d'acord amb les puntuacions següents:   
a) Expedient acadèmic personal, de 0 a 10 punts.   
b) Realització de cursos especialitzats de Biblioteconomia i Documentació, de 0 a 4 punts.  
c) Altres mèrits relacionats amb la matèria objecte d'esta convocatòria que puguen al·legar-se, de 0 a 4 punts.   
d) Altres titulacions que no constituïsquen requisit per a la concessió de la beca, màxim 2 punts, amb la distribució següent:  
. títol de doctor, 2 punts,   
. títol de llicenciat o equivalent, 1 punt,   
. diploma universitari o equivalent, 0,5 punts.   
2. Les sol·licituds que no aconseguisquen un mínim de set punts en l'avaluació general seran desestimades tant per a la concessió de les beques com per a ser tingudes en compte a l'hora d'elaborar les llistes d'espera.  
3. En cas d'empat entre dos aspirants a beca, prevaldrà en la llista d'atorgament de beques o en la llista d'espera, l'aspirant amb més puntuació en l'expedient acadèmic personal (apartat A del barem). En cas de persistir l'empat, prevaldrà l'aspirant amb més puntuació en l'apartat C del barem. En cas de persistir l'empat, prevaldrà l'aspirant amb més puntuació en l'apartat B del barem.   
4. En el cas que durant el període de realització de la beca s'exhaurisca la llista de reserva i quede més d'un mes natural de beca per gaudir, es tornarà a oferir la possibilitat d'adjudicació d'esta als aspirants que van renunciar al seu dia sense haver arribat a realitzar cap període de beca. En este cas, se seguirà l'orde d'aspirants establit per la resolució de la convocatòria.   
Setena  
Són obligacions del beneficiari:   
a) Realitzar les activitats de formació i les pràctiques que el tutor i el personal tècnic del centre corresponent els encomane, raó per la qual hauran de romandre en els locals del centre o del servici corresponent, les citades activitats i pràctiques estaran en funció de la formació dels becaris i en cap cas substituiran els treballs ordinaris del centre o la seu.   
b) Acreditar davant de la Conselleria de Cultura, Educació i Esport la realització de l'activitat o l'adopció del comportament, així com el compliment dels requisits i de les condicions que determinen la concessió o el gaudi de l'ajuda. L'acreditació es realitzarà mitjançant un certificat del director del centre o del servici on s'haja gaudit la beca i la presentació d'una memòria detallada de les activitats de formació realitzades pel becari. Esta memòria, que tindrà un mínim de 5 folis i un màxim de 10, s'haurà de presentar en el Servici de Patrimoni Bibliogràfic de la Biblioteca Valenciana en el termini de 10 des que finalitze la beca.   
c) Sotmetre's a les actuacions de comprovació i control financer que haja d'efectuar l'òrgan concedent, o qualssevol altres actuacions de comprovació i control financer que puguen realitzar els òrgans de control competents, per la qual cosa haurà d'aportar tota la informació que li siga requerida en l'exercici d'estes actuacions, d'acord amb l'article 46 de la Llei 38/2003, de 17 de novembre, General de Subvencions.  
d) Comunicar a la Conselleria de Cultura, Educació i Esport l'obtenció d'unes altres beques per a la mateixa finalitat, procedents de qualssevol administracions o ens públics.   
e) Reintegrar els fons percebuts en els casos previstos en l'article 37 de la Llei 38/2003, de 17 de novembre, General de Subvencions.   
Octava   
Les beques es pagaran fraccionadament cada dos mesos per transferència bancària, prèvia justificació d'haver realitzat l'activitat que va motivar la concessió.   
Si el becari renuncia a la beca abans de l'acabament, se li pagarà la part proporcional d'acord amb l'activitat realitzada. El període mínim de realització de la beca que dóna dret a la meritació econòmica de la part proporcional és d'un mes natural. Si el becari renuncia abans d'haver complit el període mínim d'un mes natural, no tindrà dret a la meritació de la part proporcional de la beca realitzada. Les economies que es puguen produir en estos casos s'acumularan en la mateixa línia de beques, i se'n podran beneficiar els següents adjudicataris de la beca.   
Novena   
El director general del Llibre i Biblioteques nomenarà els tutors dels becaris segons la seu on es realitze la formació. Els tutors s'encarregaran de la direcció de la formació i de les pràctiques que calga realitzar.   
Deu  
Esta beca serà incompatible amb qualsevol altra. Tota alteració de les condicions tingudes en compte per a la concessió de les beques donarà lloc a una reducció de la quantia de la subvenció.   
Onze  
Quedarà sense efecte la concessió de la beca, després de l'audiència a la persona interessada, quan no es realitze l'activitat que va motivar la concessió; quan deixen de reunir-se els requisits que es van exigir, o quan s'incomplisquen, sense causa que ho justifique, les condicions establides en la present convocatòria. Quan siga per causes justificades es pagarà la part proporcional.   
Dotze  
Quan en l'exercici de les funcions d'inspecció o de control s'observen indicis de la incorrecta obtenció, gaudi o destinació de la beca, els agents encarregats de la realització podran acordar la retenció de les factures, documents equivalents o substitutius i qualsevol altre document relatiu a les operacions en què estos indicis es manifesten.  
Serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previstos en els articles 36 i 37 de la Llei 38/2003, de 17 de novembre, General de Subvencions.   
El control financer de les beques i les infraccions i sancions administratives que es deriven de les funcions de control es regularan d'acord amb el que preveuen els títols III i IV de la Llei 38/2003, de 17 de novembre, General de Subvencions.  
Tretze  
La concessió i l'aprofitament de la beca no implicarà cap vinculació laboral o administrativa amb la Conselleria de Cultura, Educació i Esport, ni amb cap dels centres i servicis dependents de la Generalitat, ni suposa cap compromís d'incorporació posterior a les plantilles dels citats centres.